Nafarroako Parlamentuko Mahaiak, 2021eko irailaren 6an egindako bilkuran, Eledunen Batzarrari entzun ondoren, honako erabaki hau hartu zuen, besteak beste:

**1.** Izapidetzeko onartzea Navarra Suma talde parlamentarioak aurkezturiko mozioa, zeinaren bidez Nafarroako Gobernua premiatzen baita egin beharreko urratsak egin ditzan Espainiako Gobernuarekin lankidetza-hitzarmen bat sinatzeko, helburu izanen duena lankidetzan aritzea Nafarroa Mediterraneotik Kantauri itsasorainoko trenbide-korridorearen parte izan dadin.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko irailaren 6an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma (NA+) talde parlamentarioaren eledun José Javier Esparza Abaurrea jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:

Zioen azalpena

Abiadura Handiko Trena, salgaien nahiz pertsonen garraio-komunikazioak hobetzen laguntzen duen azpiegitura bat da: garapen ekonomiko handiagoa ematen dio azpiegitura hori duenari, lurraldea egituratzen du eta modernitate-irudi bat nahiz kanpora begirako irudi bat ematen du.

Nafarroarentzat, Abiadura Handiko Trenak izan behar du –eta izan hala da– Europan zeharreko oinarrizko sare bat, Europak aitortu eta saritua, Frantziatik eta, horrenbestez, Europako gainontzeko trenbide-komunikazioetatik hurbil egoteagatik; hortaz, lehenetsi beharrekoa da, Espainiako beste batzuen aldean.

2019ko abenduan Nafarroako Parlamentuak, Navarra Sumaren ekimenez eta PSNren eta Geroa Bairen aldeko botoekin, lau puntuko mozio bat onetsi zuen, honetarako: Nafarroako Gobernua premiatzea egin beharreko urratsak egin ditzan Espainiako Gobernuarekin hitzarmen bat sinatzeko, helburu izanen duena AHTaren garapenean lankidetzan aritzea obrak azkartzeko; Nafarroako hurbileko/aldirietako trenbide-sistema hobetzeko jarduketak egin ditzan, trena erregio barneko distantzia ertaineko garraiobide gisa erabil dadin sustatzeko; Espainiako Gobernuarekin batera lan egin dezan, Aragoiko autonomia erkidegoan izapidetze administratiboa eta obren lizitazioa azkartzeko, jarraitutasuna eman ahal izan dakien Nafarroan egiten ari diren AHTaren obrei; Espainiako Gobernuarekin lankidetzan aritu dadin AHTaren komunikaziorik onenaren eta azkarrenaren proiektua idazteko eta betetzeko, gure erkidegoan euskal Y-arekin lotzeko; ea lehentasuna eman diezaien Foru Komunitateko trenbide-komunikazioak –aldirietakoak nahiz abiadura handikoak– sustatzeko, hobetzeko eta azkartzeko jarduketa guztiei.

Halere, ia bi urte geroago, ez da inolako urratsi egin mozio horren edukia betetzeko, bete gabe utziz Nafarroako Parlamentuaren gehiengoaren borondatea, AHTa Nafarroara berehala iristearen aldekoa.

Aurreko legegintzaldian erantzunik erakutsi ez izana eta legegintzaldi honetan zehar proiektua geraturik gelditu izana ezin da oztopo izan nafarrek azpiegitura horren garapen azkarra areagotzeko eta ziurtatzeko; hartara, oinarrizko azpiegitura bat, interes orokorreko obra bat, gozatzen ahalko dute, zeina ezinbestekoa baita Foru Komunitatearen lehiakortasuna hobetzeko eta Europarekiko nahiz Espainiako gainontzeko lurraldeekiko konektibitatea hobetzeko.

Horregatik, gaur egun are beharrezkoagoa da Nafarroako Gobernuak apustu irmoa egitea AHTa azkartzeko eta ziurtatzeko; izan ere, Nafarroa estrategikoki kokatuta dago, Kantauri itsasotik Mediterraneorako ardatzaren erdian eta Pirinioetako mugatik gertu baitago.

Bidaiarientzako eta salgaientzako abiadura handiak indartsuago eginen gaitu, eta Europan erreferentziako erregio bihurtuko gaitu. Foru erkidego osoak aterako dio etekina enplegua sortzeko iturri horri, bai obra egiten denean, bai eta korridorea funtzionamenduan sartzen denean eta ezartzen diren hazkunde logistikoekin ere.

AHTa Espainiako Gobernuaren eskumena bada ere, egia da orobat garrantzitsua izanen litzatekeela Nafarroako Gobernuak eta Espainiako Gobernuak hitzarmen bat sinatzea lankidetza hobetzeko eta, horrenbestez, obran parte-hartze zuzena edukita, obra azkarrago egin dadin laguntzeko.

Aldirietako nahiz hurbileko trenbide-komunikazioek pertsonen eta salgaien mugikortasuna hobetzen laguntzen dute; horrenbestez, Nafarroan bizi diren pertsonen bizi-kalitatea eta Nafarroan kokatuta dauden enpresen tokiko ekonomia hobetzen laguntzen dute; hartara, beharrezkoa da Nafarroako Gobernua sarerik onena eta modernoena izateaz arduratu dadin.

Era berean, ezinbestekoa da albait lasterren zehaztea AHTa Iruñera iristeko behar den proiektua, eta horrek eskatzen du, halaber, Iruñeko geltoki berriaren kokapena definitzea eta hura eraikitzeko izapideak hastea.

Horregatik guztiagatik,

1. Nafarroako Parlamentuak Nafarroako Gobernua premiatzen du egin beharreko urratsak egin ditzan Sustapen Ministerioaren eta ADIFen bitartez Espainiako Gobernuarekin hitzarmen bat sinatzeko, helburu izanen duena AHTaren garapenean lankidetzan aritzea obrak azkartzeko eta Nafarroa sartzeko Mediterraneotik Kantauri itsasorainoko trenbide-korridorean, nazioarteko estandarrekin, nazioarteko zabaleradun bide bikoitzarekin eta bidaiari nahiz salgaietarako erabilerarekin.

2. Nafarroako Parlamentuak Nafarroako Gobernua premiatzen du albait lasterren zehatz dezan Iruñeko geltoki berrirako proiektua eta, halaber, albait lasterren has ditzan hura eraikitzeko izapideak.

Iruñean, 2021eko abuztuaren 16an

Foru parlamentaria: José Javier Esparza Abaurrea